b"\n_START_ARTICLE_\nNina \xc3\x85str\xc3\xb6m\n_START_SECTION_\nMusiikkiura\n_START_PARAGRAPH_\n\xc3\x85str\xc3\xb6m aloitti s\xc3\xa4\xc3\xa4nn\xc3\xb6llisen esiintymisen 1980-luvun lopulla. H\xc3\xa4nen ensimm\xc3\xa4inen levyjulkaisunsa oli Person 2 Person (1992). \xc3\x85str\xc3\xb6m osallistui vuonna 1992 Hollannissa j\xc3\xa4rjestettyyn eurooppalaisten kristittyjen taiteilijoiden seminaariin. Sielt\xc3\xa4 h\xc3\xa4net pyydettiin vierailijaksi hollantilaiseen tv-ohjelmaan. Ohjelman tuottaja Gerrit aan't Goor tarjoutui h\xc3\xa4nen managerikseen. Aan't Goor toimi my\xc3\xb6s \xc3\x85str\xc3\xb6min s\xc3\xa4velt\xc3\xa4mien laulujen p\xc3\xa4\xc3\xa4sanoittajana vuoteen 2003. \xc3\x85str\xc3\xb6min pop/folk-tyylinen musiikki on saanut vaikutteita muun muassa James Taylorilta, The Carpentersilta, Stevie Wonderilta ja Jennifer Warnesilta._NEWLINE_\xc3\x85str\xc3\xb6m on ty\xc3\xb6skennellyt 30 maassa. Vuonna 2001 Ilkka Puhakka ja Reijo \xe2\x80\x9dKlinu\xe2\x80\x9d Loikkanen pyysiv\xc3\xa4t h\xc3\xa4nt\xc3\xa4 mukaansa konsertoimaan Ven\xc3\xa4j\xc3\xa4n vankiloihin. Sittemmin \xc3\x85str\xc3\xb6m on tehnyt s\xc3\xa4\xc3\xa4nn\xc3\xb6llisesti konserttikiertueita vankiloihin ja huumeparantoloihin varsinkin entisen Neuvostoliiton maissa. Kotikaupungissaan Kokkolassa Nina \xc3\x85str\xc3\xb6m on toiminut Unicefin hyv\xc3\xa4n tahdon l\xc3\xa4hettil\xc3\xa4\xc3\xa4n\xc3\xa4._NEWLINE_Vuonna 2007 julkaistu Landscape of My Soul -levy oli kriitikoiden ja fanien mielest\xc3\xa4 \xc3\x85str\xc3\xb6min siihenastisen uran paras. H\xc3\xa4n toimi itse levyn tuottajana ja vastasi my\xc3\xb6s l\xc3\xa4hes kaikista levyn sanoituksista. Vuonna 2010 julkaistulla The Way We Are \xe2\x80\x93levyll\xc3\xa4 l\xc3\xa4hes kaikki lauluntekstit ovat \xc3\x85str\xc3\xb6min k\xc3\xa4sialaa. Kyseinen levy \xc3\xa4\xc3\xa4nitettiin Lontoossa. Vuonna 2012 julkaistiin \xc3\x85str\xc3\xb6min suomenkielinen levy nimelt\xc3\xa4\xc3\xa4n Avoin taivas (Aikamedia). Levyn kappaleet on sanoittanut Hilja Aaltonen ja valtaosin s\xc3\xa4velt\xc3\xa4nyt Hannu Huhtala. Levy m\xc3\xb6i seuraavana vuonna kultaa. Vuonna 2014 ilmestyiv\xc3\xa4t Minun aarteeni ja Joulun kuningas. Valtaosin Ninan omia s\xc3\xa4vellyksi\xc3\xa4 sis\xc3\xa4lt\xc3\xa4v\xc3\xa4 Takaisin kotiin ilmestyi 2016, tuottajina Markus Vainiom\xc3\xa4ki ja Mikael Bergholm._NEWLINE_Muusikot, joiden kanssa \xc3\x85str\xc3\xb6m on ty\xc3\xb6skennellyt Suomessa pitk\xc3\xa4\xc3\xa4n, ovat Kaarle Mannila (ly\xc3\xb6m\xc3\xa4soittimet, laulu) ja Kimmo Suomela (kitarat). \xc3\x85str\xc3\xb6min nykyinen manageri ja ly\xc3\xb6m\xc3\xa4soittaja Jim Hakola tuli mukaan tiimiin 2014._NEWLINE_\xc3\x85str\xc3\xb6m pit\xc3\xa4\xc3\xa4 seminaareja ja antaa yksil\xc3\xb6valmennusta sek\xc3\xa4 Suomessa ett\xc3\xa4 muissa maissa kristittyn\xc3\xa4 artistina ja viestij\xc3\xa4n\xc3\xa4 toimimisesta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\n\xc3\x85str\xc3\xb6m on syntynyt Kokkolassa l\xc3\xa4nsirannikolla sijaitsevassa \xc3\x96jassa. H\xc3\xa4n valmistui ylioppilaaksi vuonna 1981 Kokkolassa ja filosofian maisteriksi vuonna 1986 Turun yliopistosta (englantilainen ja pohjoismainen filologia). Nina on naimisissa Benni \xc3\x85str\xc3\xb6min kanssa, ja heill\xc3\xa4 on kaksostytt\xc3\xa4ret Wilma ja Natalie. _NEWLINE_T\xc3\xa4rkeit\xc3\xa4 vaikutteita kirjallisuuden kautta h\xc3\xa4nelle ovat antaneet muun muassa C. S. Lewis, Henri Nouwen ja Watchman Nee."